**Ministru kabineta rīkojuma projekta**

**Grozījumi Ministru kabineta 2020. gada 6. novembra rīkojumā**

**Nr.655 “Par ārkārtējās situācijas izsludināšanu”**

 **sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta rīkojuma projekta “Grozījumi Ministru kabineta 2020. gada 6. novembra rīkojumā Nr. 655 “Par ārkārtējās situācijas izsludināšanu”” (turpmāk – projekts) mērķis ir noteikt terminētus ierobežojumus personu ieceļošanai Latvijas Republikā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Projekts izstrādāts, pamatojoties uz Civilās aizsardzības un katastrofas pārvaldīšanas likuma [4. panta](https://likumi.lv/ta/id/313191#p4) pirmās daļas 1. punkta "e" apakšpunktu, likuma "[Par ārkārtējo situāciju un izņēmuma stāvokli](https://likumi.lv/ta/id/255713-par-arkartejo-situaciju-un-iznemuma-stavokli)" [4. pantu](https://likumi.lv/ta/id/255713-par-arkartejo-situaciju-un-iznemuma-stavokli#p4), [5. panta](https://likumi.lv/ta/id/255713-par-arkartejo-situaciju-un-iznemuma-stavokli#p5) pirmo daļu un [6. panta](https://likumi.lv/ta/id/255713-par-arkartejo-situaciju-un-iznemuma-stavokli#p6) pirmās daļas 1. punktu un otro daļu, [7.](https://likumi.lv/ta/id/255713-par-arkartejo-situaciju-un-iznemuma-stavokli#p7) panta 1. punktu un [8.](https://likumi.lv/ta/id/255713-par-arkartejo-situaciju-un-iznemuma-stavokli#p8) pantu, [Epidemioloģiskās drošības likuma](https://likumi.lv/ta/id/52951-epidemiologiskas-drosibas-likums) [3.](https://likumi.lv/ta/id/52951-epidemiologiskas-drosibas-likums#p3) panta otro daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ar grozījumiem rīkojums tiktu papildināts ar jaunu 5.49 punktu, kurā tiek paredzēti šādi terminēti personu ieceļošanas Latvijas Republikā ierobežojumi, kas ir apspriesti Starpinstitūciju darbības koordinācijas grupā.1. 5.49.1. apakšpunktā tiek paredzēts personu ieceļošanas ierobežojums no Eiropas Savienības un Eiropas Ekonomikas zonas valstīm, Šveices Konfederācijas un Apvienotās Karalistes – valstīm, no kurām šobrīd nav ierobežojumu ieceļot Latvijā un izceļot uz tām, ciktāl pašas valstis nav paredzējušas personu ieceļošanas ierobežojumus no Latvijas. Tas nozīmē, ka līdz šim personas globālās pandēmijas apstākļos varēja ieceļot Latvijā no šīm valstīm arī tādu iemeslu dēļ, kas, objektīvi raugoties, nav neatliekami, piemēram, privātās vizītēs, izpriecu braucienos utml.

Priekšlikuma mērķis ir paredzēt, ka Latvijā drīkst ieceļot tikai neatliekamu un būtisku iemeslu dēļ, sniedzot izsmeļošu šādu iemeslu uzskaitījumu: darba, mācību, studiju, ģimenes apvienošanas, medicīnas pakalpojumu saņemšanas, tranzīta vai nepilngadīgo pavadīšanas nolūks, kā arī, lai atgrieztos pastāvīgajā dzīves vietā vai dotos uz bērēm.Šāda redakcija nediskriminē ieceļotājus pēc to pilsonības, kā arī atbilst Satversmes 98.pantam, kas paredz, ka Latvijas pases turētājam ir tiesības atgriezties Latvijā, kā arī ES noteiktajiem brīvas personu pārvietošanās principiem, kā arī ir salāgota ar Ministru kabineta noteikumu Nr.360 “Epidemioloģiskās drošības pasākumi Covid-19 infekcijas izplatības ierobežošanai” 37.punktu, kas nosaka to personu kategorijas, kas izņēmuma kārtā drīkst ieceļot Latvijā caur Eiropas Savienības ārējās robežas robežšķērsošanas vietām no/uz centra tīmekļvietnē publicētajām valstīm, kurās ir reģistrēta tāda Covid-19 infekcijas izplatība, kas var radīt nopietnu sabiedrības veselības apdraudējumu. Tas, vai persona, kas vēlas ieceļot, atbilst minētajiem kritērijiem, būs jāapliecina pašai personai, aizpildot elektronisko anketu vietnē covidpass.lv. Dokumentāli vai citi drošticami pierādījumi šī apgalvojuma patiesumam, aizpildot elektronisko anketu, nebūs jāpievieno, tomēr personām jāņem vērā, ka tādiem jābūt personas rīcībā un tie jāspēj uzrādīt pēc ieceļošanas Latvijā pēc pieprasījuma Valsts robežsardzei vai Valsts policijai. Personai nav jāuzrāda ieceļošanas mērķi apliecinošus dokumentus, ja informācija, kas apliecina kādu no minētajiem ieceļošanas mērķiem, jau ir pieejama valsts informācijas sistēmās, piemēram, informācija par personas dzīvesvietu, civilstāvokli, personu tiešu radniecību ir pieejama Iedzīvotāju reģistrā. Lai apliecinātu, ka ieceļošana izmantojot pārvadātāja transportlīdzekli vai transportlīdzekli, kas neveic komercpārvadājumu, tiek veikta darba pienākumu veikšanai, profesionālie kravas automobiļu un autobusu vadītāji pēc Valsts robežsardzes vai Valsts policijas pieprasījuma uzrāda atbilstošas kategorijas vadītāja apliecību un digitālā tahogrāfa vadītāja karti vai pēdējās darba dienas tahogrammu, kā arī darba devēja izsniegtu Starptautiskā transporta darbinieka sertifikātu, kura forma un saturs atbilst  Eiropas Komisijas izstrādātajam paraugam.Ja persona ieceļo Latvijā ar pasažieru pārvadātāju reisu, pārvadātājs kontrolē, vai pasažieris ir reģistrējies vietnē covidpass.lv, bet nekontrolē elektroniskajā anketā norādītās informācijas pilnīgumu vai patiesumu. Tātad izklāstītais priekšlikums nerada papildus slogu pasažieru pārvadātājam. Vienlaikus pasažieru pārvadātājam nav tiesību uzņemt reisā un pārvadāt personas, kuras nav aizpildījušas elektronisko anketu covidpass.lv un deklarējušas ieceļošanas mērķi.Ieceļojot Latvijā minēto būtisko un neatliekamo iemeslu dēļ, netiek atceltas vai mainītas citas, jau noteiktās, epidemioloģiskās drošības prasības: ieceļotājiem joprojām nepieciešams veikt Covid-19 testu saskaņā ar Ministru kabineta noteikumu Nr.360 “Epidemioloģiskās drošības pasākumi Covid-19 infekcijas izplatības ierobežošanai” noteikumu 35.3 punktu un ievērot pašizolāciju saskaņā ar MK noteikumu 56.punktu. 1. 5.49.2. apakšpunkts paredz, ka pasažieru pārvadātāji terminēti neveic starptautiskos pasažieru pārvadājumus caur lidostām, ostām, kā arī ar autobusiem no/uz Apvienoto Karalisti, Īriju, Portugāli. Tās ir valstis, kurās saskaņā ar pašu valstu sniegtajiem un Eiropas Slimību profilakses un kontroles centra datiem ir augstākā SARS-CoV-2 vīrusa celmu ar paaugstinātu izplatīšanās spēju izplatība. Līdz šim Latvijā identificēti 7 jaunie SARS-CoV-2 vīrusa celmi  (Apvienotās Karalistes variants) ar paaugstinātu izplatīšanās spēju. 6 gadījumos cilvēki inficējušies AK, 1 gadījumā infekcijas avots un inficēšanās apstākļi nav noskaidroti, kas liecina par vīrusa transmisiju sabiedrībā Latvijā.

Ņemot vērā, ka šī pasažieru pārvadājumu atcelšana ir saistīta ar sabiedrības veselības apsvērumiem, ka tā ir terminēta, kā arī faktu, ka personām no minētajām valstīm, ja tām ir neatliekami un būtiski iemesli ieceļot Latvijā, ir iespēja ieceļot, neizmantojot tiešos reisus, šai laikā tiek aizliegti jebkādi regulārie pasažieru pārvadājumi.Vienlaikus tiek atļauti Ministru kabineta 2020. gada 9. jūnija noteikumu Nr. 360 "[Epidemioloģiskās drošības pasākumi Covid-19 infekcijas izplatības ierobežošanai](https://likumi.lv/ta/id/315304-epidemiologiskas-drosibas-pasakumi-covid-19-infekcijas-izplatibas-ierobezosanai)" 35.1. un 35.1.1 apakšpunktā minētie pasažieru pārvadājumi. Savukārt ar satiksmes ministra atļauju varētu tikt veikti 35.2., 35.4., 35.5., 35.6. un 35.7.apakšpunktā minētie pasažieru pārvadājumi. 1. 5.49.3 punkts paredz jaunu terminētu ierobežojumu trešo valstu pilsoņu ieceļošanai Latvijā. MK noteikumu Nr. 360 "Epidemioloģiskās drošības pasākumi Covid-19 infekcijas izplatības ierobežošanai" 37. punkts nosaka izsmeļošu to trešo valstu pilsoņu kategoriju uzskaitījumu, kas drīkst ieceļot Latvijā. 37.2.apakšpunkts cita starpā nosaka, ka Latvijā drīkst trešo valstu pilsoņi, kuri pastāvīgi dzīvo Latvijā, tātad tiem ir uzturēšanās atļauja Latvijā. Priekšlikums paredz, ka 37.2.apakšpunktā minētais izņēmums neattieksies uz tiem Latvijas termiņuzturēšanās atļauju turētājiem, kuru ieceļošanas mērķis neatbilst kādam no MK noteikumu Nr. 360 "Epidemioloģiskās drošības pasākumi Covid-19 infekcijas izplatības ierobežošanai" 37.1., 37.2, 37.3, 37.5.-37.15.apakšpunktā minētājiem ieceļošanas mērķiem. Piemēram, Latvijā netiks liegta ieceļošana trešo valstu pilsonim – Latvijas termiņuzturēšanās atļaujas turētājam, kas ir arī Latvijas pilsoņa laulātais, ir ieradies Latvijas komersanta saistību izpildei vai studiju nolūkā, taču ieceļošana tiks liegta, ja ieceļošanas mērķis neatbilst nevienam no 37.punktā uzskaitītajiem būtiskajiem ieceļošanas mērķiem.

Minētie ierobežojumi balstās uz Eiropas Slimību profilakses un kontroles centra jaunāko informāciju par SARS-CoV-2 mutācijām un trim jauniem šī vīrusa variantiem, kas identificēti Apvienotajā Karalistē (GOS 202012/01), Dienvidāfrikā (501Y.V2) un Brazīlijā, Japānā un Dienvidkoreja (P.1). Šajās valstīs ir palielinājusies infekcijas izplatība un pasliktinājusies epidemioloģiskā situācija apgabalos, kur šie varianti tika konstatēti. Saslimstība ar Covid-19 Apvienotajā Karalistē, Īrijā un Portugālē šo jaunu variantu izplatības dēļ palielinājusies īpaši strauji. Tādēļ ECDC informē, ka, risks, kas saistās ar šo variantu ievešanu un izplatību sabiedrībā, ir palielināts līdz augstam / ļoti augstam, un reaģēšanas iespējas ir pielāgotas pašreizējai situācijai. Tāpat ierobežojumi balstās uz SPKC datiem par to, cik Latvijā konstatētajos saslimšanas ar Covid-19 gadījumos inficēšanās notikusi ārvalstīs. No 2020.gada 51.nedēļas līdz 2021.gada 4.nedēļai 140 gadījumos informēšanās notikusi ES valstīs, bet 119 gadījumos – trešajās valstīs, tostarp, Apvienotajā karalistē.  |
| 3. | Projekta izstrādē iesaistītās institūcijas un publiskas personas, kapitālsabiedrības | Starpinstitūciju darbības koordinācijas grupa. |
| 4. | Cita informācija |  |
|   **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Personas, kas plāno ieceļot Latvijas Republikā. |
| 2. | Tiesiskā regulējuma ietekme uz tautsaimniecību un administratīvo slogu |   |
| 3. | Administratīvo izmaksu monetārs novērtējums |  |
| 4. | Atbilstības izmaksu monetārs novērtējums |  |
| 5. | Cita informācija |  |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Tajos jautājumos, ko neregulē šis rīkojums, darbojas 2020.gada 9.jūnija MK noteikumos Nr.360. “Epidemioloģiskās drošības prasības Covid-19 izplatības ierobežošanai” ietvertās normas. |
| 2. | Atbildīgā institūcija |  |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Pēc Projekta izstrādes paredzēts to ievietot Valsts kancelejas, mājas lapā, kā arī elektroniski izplatīt iesaistītajām organizācijām un institūcijām. |
| 2. | Sabiedrības līdzdalība projekta izstrādē | Tā kā Projekts tiek virzīts steidzamības kārtā, sabiedrības iesaiste Projekta izstrādē netika organizēta. |
| 3. | Sabiedrības līdzdalības rezultāti | Nav |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts policija, Valsts robežsardze, pašvaldības policija, Ārlietu ministrija, Satiksmes ministrija. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Saistībā ar Projekta izpildi nav paredzēta jaunu institūciju izveide, esošu institūciju likvidācija vai reorganizācija. |
| 3. | Cita informācija | Nav. |

Ārlietu ministrs E.Rinkēvičs